Document ID: /fineweb-2-swissfilter-quality_10-filterrobots/filtered/01682.jsonl.gz/36

គតិលោក ឬច្បាប់ទូន្មានខ្លួន ភាគ៥
រៀបរៀង ដោយ ឧកញ៉ាសុត្ដន្ដប្រីជា ឥន្ទ
ចម្លងតាមការផ្សាយរបស់ពុទ្ធសាសនបិណ្ឌត្យ
**********************************************
ទស្សនៈអ្នកចុះផ្សាយ : រឿងនិទាន នៅក្នុងគតិលោក ឆ្លុះបញ្ចាំង ពីដំណើររបៀបរបប នៃការរស់របស់សង្គមមនុស្សក្នុងគ្រប់សម័យកាល ព្រោះ «គតិលោក» បាននិយាយអំពីការប្រព្រឹត្ដទៅរបស់មនុស្ស។ ពីសម័យមួយ ទៅសម័យមួយ មិនថាតែសម័យបច្ចុប្បន្ន មានបច្ចេកវិជ្ជាខ្ពង់ខ្ពស់ (កុំព្យូទ័រ) សម័យដើម សម័យព្រះសម្មាសម្ពុទ្ធចៅ មានមនុស្សត្រាស់ដឹង ព្រះអរហន្ដដ៏ច្រើន យ៉ាងណាក៏ដោយ ក៏ជៀសមិនផុត នៅតែមានមនុស្សល្អ មនុស្សអាក្រក់ មនុស្សឆោតល្ងង់ មនុស្សប្លម បោកប្រាស់គ្នាជារៀងរហូតមក។....[អានបន្ដ]
ចប់តំរាពឹងតូចរួចទុក្ខភ័យទី១៣
រឿងស្មាន់ ក្អែក អណ្ដើក ជាសំលាញ់នឹងគ្នា
ថ្ងៃសុក្រ ទី17.កក្កដា 2015.ម៉ោង 20:47
មានសត្វស្មាន់១ ក្អែក១ អណ្ដើក១ យកគ្នាជាសំលាញ់ តែងពឹងពាក់គ្នាទៅវិញទៅមកៗ ថ្ងៃ១ស្មាន់ទៅរកស៊ីនៅព្រៃមួយ ក៏ជាប់អន្ទាក់ព្រានព្រៃ ក្អែកនិងអណ្ដើកនាំគ្នាដើររកស្មាន់នោះ លុះទៅដល់ជាយព្រៃក៏ស្រាប់តែឃើញជាប់អន្ទាក់ ទើបចូលទៅសួរថា «សំលាញ់អែង ហេតុអ្វីដើររកស៊ីមិនមើលអន្ដរាយ មកអោយជាប់អន្ទាក់គេយ៉ាងនេះ»។ ស្មាន់ក៏ឆ្លើយថា «អោសំលាញ់អើយ អញនេះបានជាខុសហើយ ចូរសំលាញ់គិតកែខៃជួយអាយុអញផងចុះ» អែក្អែក និងអណ្ដើកក៏ទទួលជួយដោះទុក្ខភឿន ក្អែកហើរទៅពាំនាំទឹក មកស្រោចខ្សែអន្ទាក់អោយទន់ អែអណ្ដើកក៏ខាំខ្សែអន្ទាក់នោះអែង ក្អែកនិងអណ្ដើកព្យាយាមខាំកាត់អន្ទាក់នោះ តាំងតែពីបឋមយាមដរាបដល់បច្ឆិមយាមទៀបនឹងភ្លឺស្វាង កាត់ដាច់បានពីរធ្លុង នៅសល់មួយធ្លុង ក៏ជួនពេលព្រានព្រៃមក ទើបក្អែកនិងអណ្ដើកតឿនសតិស្មាន់ថា «សំលាញ់អើយពេលនេះ ម្ចាស់អន្ទាក់មកជិតដល់ហើយ យើងជួយកាត់បានតែពីរធ្លុង នៅសល់មួយធ្លុង ចូរសំលាញ់ខំបោលកន្ទ្រាក់ដោយខ្លួនអែងអោយដាច់ទៅចុះ»។ កាលសត្វទាំងបីកំពុងនិយាយគ្នាដូច្នោះ នាយព្រានព្រៃក៏មកដល់ ទើបក្អែកនិងអណ្ដើកក៏ចេញចាកទីនោះចូលទៅពួនក្នុងព្រៃនៅខាង ចាំមើលដំណើរស្មាន់នោះអែង អែស្មាន់សោត កាលបើនាយព្រានមកដល់ខ្លួនក៏ស្ទុះកន្ទ្រាក់ផ្ដាច់អន្ទាក់នោះដាច់បាន ហើយបោលចូលព្រៃទៅហោង។ អែនាយព្រាន នឹកស្ដាយស្មាន់ណាស់ ក៏រត់ដេញស្មាន់នោះតែពុំទាន់ ទៅប្រទះលើអណ្ដើកដែលពួននោះ ទើបនាយព្រាន ចាប់អណ្ដើកនោះហើយក៏វិលមកធ្វើអន្ទាក់នោះទៀត។
ឯក្អែកឃើញនាយព្រានចាប់អណ្ដើកបានដូច្នោះក៏និយាយនឹងស្មាន់ថា ចូរអ្នកក្លែងធ្វើជាបាក់ជើងដើរទៅខាងមុខនាយព្រានព្រៃ ប្រើឧបាយមាយា លួងអោយនាយព្រានដេញ នាយព្រានគង់នឹងដាក់អណ្ដើកចោលទៅកណ្ដាលវាលរត់ដេញអ្នកអែងមិនលែង ហើយអ្នកអែងនឹងរត់គេចមកក្រោយវិញខាំពាំអណ្ដើកនោះបោលចូលព្រៃទៅ អោយរួចពីដៃអាព្រានព្រៃនោះ។ អែស្មាន់ក៏ធ្វើតាមពាក្យក្អែកបង្គាប់នោះ ឯលុះស្មាន់បោលទៅជិតនាយព្រានហើយ ក៏ធ្វើអាការជាសត្វបាក់ជើងម្ខាង បោលបោះតែជើង៣ ចំពោះមុខព្រានព្រៃនោះអែង អែនាយព្រានពុំដឹងអាការសត្វក៏សំគាត់ថា ស្មាន់នេះត្រូវអន្ទាក់វាខំកន្ដ្រាក់ទាល់តែដាច់បាន ទំនងជាវាបាក់ជើងនេះ ព្រោះខ្សែអន្ទាក់អញវាវត់ត្រូវនោះអែង គិតហើយនាយព្រានក៏ដេញទៅដើម្បីនឹងប្រហារ។
អែស្មាន់បែរមកឃើញនាយព្រានមិនទាន់ដាក់អណ្ដើកចោលដូច្នោះ ក៏ក្លែងធ្វើជាពុំលឿនបោលទៅបន្ដិចៗ នាយព្រានចូលចិត្ដថាស្មាន់ពិការជើងបោលពុំលឿនដូច្នោះ ក៏គិតថា អញប្រយោជន៍អ្វីនឹងអាអណ្ដើក១ សាច់វាស្លស៊ីបានតែព្រឹកល្ងាចប៉ុណ្ណោះគួរតែចោលវាចេញចុះ នឹងខំរត់ដេញចាប់អាស្មាន់អោយបាន ត្បិតវាជាសត្វធំ សាច់ច្រើនលើសអាអណ្ដើកនេះ គិតហើយនាយព្រាន ក៏ចោលអណ្ដើកនោះនៅលើគុម្ពស្បូវ ហើយរត់តាមស្មាន់នោះទៅ។ អែស្មាន់ដឹងថានាយព្រានចោលអណ្ដើកហើយ ក៏រឹងធ្វើកលបោលជន្លនាយព្រាន អោយដេញចេញទៅផុតព្រៃស្បូវបាន អោកាសហើយ ស្មាន់ក៏បោលគេចមកក្រោយបានទៅដល់អណ្ដើកហើយ ក៏ពាំអណ្ដើកនោះបោលបោះផ្លោះចូល ទៅក្នុងព្រៃនោះជាសុខសប្បាយហោង។ រឿងនិទាននេះអែងយល់ចុះក្នុងគតិយ៉ាងណាចូរថាទៅមើល?។
កូនសិស្សក៏តបថា រឿងនេះ ចុះគតិកល្យានមិត្ដល្អបុគ្គលអែណាបានមិត្រល្អ យ៉ាងក្អែកនិងអណ្ដើកដែលជួយដោះស្មាន់ ជាមិត្រអោយរួចចាកទុក្ខបានបុគ្គលនោះហៅថាមិត្ដល្អ គួរគប្បីសេពគប់ ក៏អែមិត្រនេះលោកសំដែងថា កុលបុត្រគប្បីបំរុងដោយស្ថាន៥ប្រការ គឺបែងចែកវត្ថុអោយ១ និយាយចរចាពាក្យពីរោះ១ ប្រព្រឹត្ដប្រយោជន៍១ ភាវជាអ្នកមានធុរៈរឺខ្លួនស្មើជាប្រក្រតី១ មិនក្លែងពោលពាក្យអោយឃ្លៀងឃ្លាតចាកក្ដីពិត១។
មិត្ដបានទទួលបំរុងដូច្នេះហើយត្រូវអនុគ្រោះកុលបុត្រនោះដោយស្ថាន៥ប្រការវិញ គឺឃើញមិត្ដនោះ ដល់នូវក្ដីលំបាក នាទីស្ថានអែណាមួយហើយស៊ូនៅរក្សាមិត្រ ពុំគិតលះចោលយ៉ាងនេះប្រការ១ ជួយរក្សាទ្រព្យសម្បត្ដិរបស់មិត្ដ ដែលមិត្រលុះក្ដីប្រមាទ១ កាលបើមានភ័យ ទទួលជាទីពឹងពុំនាក់បាន១ មិនលះចោលមិត្ដក្នុងកាលវិបត្ដិ មានកាលស្រូវថ្លៃជាដើម១ រាប់អានរហូតដល់វង្សញាតិរបស់មិត្ដ១ ត្រូវជាស្ថាន៥ប្រការហោង។ បុគ្គលក្នុងលោក គប្បីរកមិត្ដមានធម៌អនុគ្រោះ៥ប្រការ ដូចសំដែងមកនេះ ទើបបានក្ដីសួស្ដីមង្គល ចំរើនក្ដីសុខសំរាន្ដដូចសត្វទាំង៣នោះហោង។ ចប់តំរាគតិសុភមិត្ដ
មានសត្វស្មាន់១ ក្អែក១ជាសំលាញ់គ្នា នៅយូរមកមានចចក១ដើរទៅជួបនឹងស្មាន់ ចូលទៅនិយាយមេត្រីក្ដីស្នេហានឹងស្មាន់នោះ ស្មាន់សោតក៏លុះក្ដីស្រលាញ់ចចកយ៉ាងស្និទ្ធ សត្វទាំងពីរតែងទៅមករកគ្នាជាញឹកញយ។ ឯក្អែកជាសត្វមានប្រាជ្ញា ស្គាល់អាការកិរិយានៃចចកនោះ ជាសត្វកោងឥតក្ដីសុចរិត ទើបនិយាយហាមស្មាន់ថា «អ្នកកុំទៅចូលចិត្ដស្រលាញ់អាចចកនោះឡើយ អាចចកនោះមិនស្លូតត្រង់តមិត្ដអែងទេ វាជាសត្វប្រចុបប្រចែងក្លែងធ្វើជាមិត្ដស្និទ្ធស្នាលនឹងអ្នកឯង ធ្វើអោយអ្នកលុះលង់ដោយកលវា ៗនឹងយាយីអ្នកអែងវិញពុំខាន»។ ឯស្មាន់នោះលុះអំណាចកលចចកមកយូរហើយ លុះលឺក្អែកជាមិត្ដពោលហាម ក៏ពុំតាមពាក្យក្អែកនោះឡើយ ចេះតែទៅមករកចចកនោះពុំដែលដាច់ អែចចកក៏ចេះតែបបួលស្មាន់ទៅលេងអែទីខ្លួនរឿយៗ ថ្ងៃមួយចចកបានឃើញអន្ទាក់ព្រានព្រៃតាំងនៅជាយព្រៃ១ ទើបកើតក្ដីទ្រុស្ដមិត្ដគិតថាចាំអញទៅបបួលស្មាន់ អោយវាមករកស៊ីនៅទីនេះ នឹងបញ្ឆោតវាអោយជាប់អន្ទាក់ព្រានព្រៃនេះ ដល់វាស្លាប់អញនឹងស៊ីវាហោង។ ចចកគិតដូច្នោះ ក៏ទៅកាន់សំណាក់នៃស្មាន់ ដល់ហើយទើបនិយាយបបួលថា សំលាញ់អើយ! មកយើងនឹងទៅរកស៊ីនៅទីជាយព្រៃខាងនោះ ព្រៃនោះខ្ញុំធ្លាប់ទៅរកអាហារ បរិភោគងាយណាស់ អែខាងស្មៅរឺស្លឹកឈើជាចំណីមិត្ដអែងសោត ក៏មានបរិបូណ៌តាមចិត្ដនឹងបរិភោគ។
ឯស្មាន់បានលឺចចកបបួលដូច្នោះ ក៏ទៅតាមចចក ចចកក៏នាំស្មាន់ទៅត្រង់ទីអន្ទាក់ព្រានព្រៃនោះអែង ស្មាន់សោតឆោតមិនដឹងកលមិត្ដ គិតនឹងប្រទូស្ដអាត្មាដើរទៅៗ ជាន់ទៅលើអន្ទាក់ ៗក៏វាត់ព័ទ្ធជើងក្រោយនៃស្មាន់យួរឡើងស្មាន់ក៏ភិតភ័យតក្កមាស្រែកអោយចចកជួយ ចចកធ្វើករិយាដូចជាភ្ញាក់ផ្អើលនឹងមនុស្សមកដល់ខ្លួន ស្ទុះរត់ទៅពួននៅក្នុងព្រៃស៊ុមទ្រុមសំងំទៅចាំមើលស្មាន់នោះ នឹងបំរះននៀលកន្ដ្រោងទៅយ៉ាងណា បើស្មាន់អស់កំលាំងដួលចុះកាលណា នឹងចេញមកស៊ីស្មាន់នោះអែង។
ថ្លែងពីក្អែក កាលបើពុំឃើញស្មាន់ទៅទីប្រក្រតីក៏ហើររកស្មាន់នោះ តាមដងព្រឹក្សព្រៃដរាបទៅដល់ជាយព្រៃ ក៏បានឃើញស្មាន់ជាប់អន្ទាក់ព្រានព្រៃទើបហើរចុះទៅទំលើមែកឈើ ហើយនិយាយទៅថា «ហៃសំលាញ់អើយ! ហេតុអ្វីក៏បានជាមកប្រមាទការអោយជាប់អន្ទាក់មនុស្សយ៉ាងនេះ។ ស្មាន់តបថា «ការអស់នេះគឺខ្លួនខ្ញុំឯងខុសពិតហើយ ព្រោះអាចចកវាបញ្ឆោតអោយមករកស៊ីនៅទីនេះវានាំអោយអែងជាប់អន្ទាក់គេ ត្រង់ខ្លួនវាគេចរត់បាត់ពីទីនេះទៅមិនដឹងជាវាទៅអែណា អើសំលាញ់ចូរអាណិតដោះខ្ញុំអោយរួចពីអន្ទាក់នេះម្ដងចុះ»។
អែក្អែកក៏ប្រាប់ឧបាយស្មាន់ថា «បើនាយព្រានមកដល់កាលណា ចូរអ្នកអែងក្លែងធ្វើជាស្លាប់ តាំងរូបអោយរឹង ប្រឹងអត់ដង្ហើម ធ្វើអោយនាយព្រានទុកចិត្ដថាស្លាប់មែន បើនាយព្រានដោះអ្នកអែងកាលណា អ្នកចាំពាក្យខ្ញុំថាខ្វក បើលឺពាក្យខ្ញុំថាខ្វកកាលណា ចូរអ្នកអែងខំស្ទុះបោលបោះផ្លោះរត់ចូលព្រៃទៅ អោយផុតអំពីដៃមនុស្សហោង» អែស្មាន់ក៏ទទួលពាក្យបង្គាប់នៃក្អែកសព្វគ្រប់ប្រការ។
លុះដល់ពេលនាយព្រានព្រៃរៀបខ្លួនហើយយាត្រាទៅមើលអន្ទាក់ ស្រាប់តែឃើញស្មាន់ដេកស្លាប់ក៏ចូលចិត្ដថាស្មាន់ដេកស្លាប់យូរហើយ ទើបប្រមាទដោះស្មាន់ចាកអន្ទាក់ដាក់ទៅម្ខាង ហើយឈរឡើងមើលឆ្វេងស្ដាំ។ អែក្អែកឃើញនាយព្រានប្រមាទហើយ ក៏ស្រែកខ្វកសញ្ញាឡើងមួយរំពេច ស្មាន់ក៏ស្ទុះឡើងបោលបោះផ្លោះរត់ចូលព្រៃទៅជាមួយនឹងក្អែកជាអ្នកនាំផ្លូវ អែនាយព្រានព្រៃឃើញស្មាន់រស់បោលផ្លោះដូច្នោះ ក៏ស្ទុះចាប់លំពែងរត់ដេញដល់ទីមួយក៏ពួ យលំពែងទៅត្រង់ព្រៃស៊ុមទ្រុម លំពែងនោះក៏ធ្លាក់ទៅត្រូវគល់កនៃចចក ដល់នូវក្ដីមរណកាលក្នុងព្រៃស៊ុមទ្រុមនោះអែង។ អែក្អែកក៏ហើរនាំស្មាន់ទៅកាន់លំនៅ ផុតអន្ដរាយនឹងព្រានយាយីហោង។ និទាននេះ បានគតិយ៉ាងណា អោយថាទៅមើល?
កូនសិស្សតបថា ចចកទ្រុស្ដមិត្ដ បង់ជីវិតខ្លួនអែងបានគតិធម៌ថា បុគ្គលសុចរិតអិតក្ដីប្រទូសរាយតបមនុស្សអែណាមួយហើយ។ មនុស្សនោះទៅប្រទូសរាយតបគេអិតទោសនឹងខ្លួន យ៉ាងដូចសត្វចចកទៅប្រទូសរាយតស្មាន់ជាមិត្ដ អិតទោសយ៉ាងនេះលោកថាក្ដីទុក្ខទោសវិបត្ដិអពមង្គល នឹងធ្លាក់ដល់មនុស្សនោះអែង ដូចចចកត្រូវលំពែងព្រានព្រៃនោះហោង។
មានស្ដេចព្រាប១ នាំបរិវារទៅរកស៊ីនៅទីវាលស្រែ បានឃើញលប់ដែលនាយព្រានដាក់ហើយបាចសាចស្រូវអង្ករជានុយ ពួកព្រាបបរិវារទាំងឡាយឃើញនុយដូច្នោះ គិតនាំគ្នានឹងចុះស៊ី អែស្ដេចព្រាបគិតថា ស្រូវអង្ករនេះជារបស់រកបានដោយក្រ ចុះហេតុម្ដេចក៏មនុស្សយកមកបាចសាចចោលរាយពាសដូច្នេះ ទំនងជានុយបញ្ឆោតអោយព្រាបចុះស៊ី ហើយគេនឹងវាត់ចាប់ដោយលប់នេះអែងជាប្រាកដ ស្ដេចព្រាបគិតដូច្នោះហើយ ទើបពោលហាមព្រាបជាបរិវារមិនអោយចុះស៊ីស្រូវនោះឡើយ។
- ឯព្រាបជាបរិវារទាំងឡាយពុំស្ដាប់ទើបនិយាយគ្នាថា៖
- - យើងស្វែងរកអាហារសព្វថ្ងៃនេះបានដោយកំរ អីលូវនេះមកបានឃើញអាហារល្មមបរិភោគហើយ ៗនាយយើងហាមឃាត់មិនអោយចុះស៊ីយ៉ាងនេះតើនឹងចាំទៅរកអែណាទៀតអោយលំបាក។
- ស្ដេចព្រាបលឺដូច្នោះក៏ថា៖
- អ្នកទាំងឡាយគ្មានប្រាជ្ញា ឃើញតែអាហារក៏ហើរចុះស៊ី ពុំដឹងក្ដីអន្ដរាយទៅខាងមុខ នឹងបានទុក្ខដល់អាត្មាដូចពាក្យបុរាណថា «ព្រោះចំណីត្រូវក្ដីច្រើនក្ដាត់» នែអ្នកទាំងឡាយស្រូវអង្ករ ដែលគេរាយពាសវាលនេះ គឺជានុយដូចជាត្រីស៊ីនុយជាប់សន្ទូចគេនោះអែងហើយ ចូរអ្នកទាំងឡាយកុំចុះទៅស៊ីស្រូវគេនោះឡើយ។
ឯព្រាបទាំងឡាយពុំជឿស្ដាប់ស្ដេចព្រាបហាមឡើយ នាំគ្នាចុះស៊ីស្រូវក្នុងលប់នាយព្រាន អែស្ដេចព្រាបឃាត់បរិវារពុំស្ដាប់ដូច្នោះ ក៏គិតថា «បើអញមិនចុះទៅផង មុខជាព្រាបអស់នេះនឹងវិនាសដោយដៃមនុស្សពុំខាន ណ្ហើយចុះអាត្មាអញត្រូវចុះទៅជាមួយផងចុះ» គិតហើយស្ដេចព្រាបក៏ហើរចុះទៅក្នុងលប់នោះអែង។ ឯនាយព្រានឃើញ ព្រាបចុះច្រើនហើយ ក៏ទំលាក់ខ្សែលប់នោះចុះមួយរំពេច ព្រាបទាំងឡាយក៏ត្រូវដូចគេវេចក្នុងសំណាញ់នោះជាម្ដង ទើបស្ដេចព្រាបនិយាយថា «ម៉េចអ្នកទាំងឡាយឃើញក្ដីអន្ដរាយជីវិតពិតហើយរឺ បើដូច្នេះអ្នករាល់គ្នានឹងគិតយ៉ាងណាទើបរក្សាជីវិតបាន?
ឯព្រាបទាំងឡាយនាំគ្នាទទួលទោសខុសហើយថា «យើងខ្ញុំទាំងឡាយពុំដឹងគិតយ៉ាងណាទេ ទាល់ចំណេះអស់ហើយ លោកមានឧបាយយ៉ាងណា សូមមេត្ដាដោះទុក្ខយើងខ្ញុំអោយរួចជីវិតផង។ អែសេ្ដចព្រាបថា «ភ័យម្ដងនេះ ជាភ័យយ៉ាងធំបំផុតកំរនឹងកែខ្លួនបាន បើដូច្នេះអ្នករាល់គ្នាកុំប្រមាទខំឧស្សាហ៍តាំងសតិអោយខ្ជាប់ចុះ អាស្រ័យការព្រមព្រៀងគ្នា ខំតាំងកំលាំងអោយព្រមគ្នាចុះ យើងប្រឹងស្ទុះហើរឡើងអោយព្រមគ្នា ដើម្បីនឹងអោយលប់នេះដាច់ឃ្លាតចាកទី។
ឯព្រាបទាំងឡាយក៏ធ្វើតាម ទើបនាំគ្នាស្ទុះហើរព្រមគ្នា អែខ្សែលប់ក៏ដាច់ចាកទី១រំពេច ព្រាបទាំងឡាយក៏ហើរនាំលប់នោះឡើងទៅលើអាកាសបាន ហើយហើរទៅដល់ដំបូកមួយជាលំនៅនៃស្ដេចកណ្ដុរដែលជាសំលាញ់ នឹងស្ដេចព្រាបអំពីដើមមក។ ថ្ងៃដែលព្រាបទាំងឡាយទៅធ្លាក់លើដំបូកនោះ សេ្ដចកណ្ដុរបានដឹងថាស្ដេចព្រាបព្រមទាំងបរិវារជាប់លប់ហើរមកធ្លាក់ដូច្នោះ ក៏នាំបរពារនៃអាត្មាចេញពីដំបូកមកកាត់លប់នោះដាច់ដាចនាំយកព្រាបទាំងនោះ ចេញអំពីលប់នោះបាន អែស្ដេចព្រាបព្រមទាំងបរិវារ ក៏បានរួចចេញចាកលប់ហើយប្រារព្ធប្រស្រ័យចរចាប្រាប់សេចក្ដីសុខទុក្ខគ្នា តាំងពីដើមដល់ចប់គ្រប់ប្រការ ស្ដេចព្រាបក៏សរសើរគុណនៃស្ដេចកណ្ដុរជាកល្យានមិត្ដផ្សេងៗ ហើយក៏លាគ្នាទៅកាន់លំនៅទីទៃៗហោង។ រឿងនិទាននេះបានគតិយ៉ាងណាចូរសំដែងទៅមើល?។
កូនសិស្សតបថា រឿងស្ដេចព្រាបនោះបានគតិគឺនាយល្អនាយប្រពៃ បុគ្គលអ្នកស្វែងរកនាយចៅហ្វាយអោយបានក្ដីសុខនោះគប្បីស្វែងរកនាយចៅហ្វាយដែលប្រកបដោយសតិបញ្ញា អាចជួយដោះបាវអោយរួចចាកក្ដីទុក្ខទោសបាន ហើយដឹងថាអន្ដរាយ ចំពោះជានឹងមានដល់ពួកព្រាបជាបរិវារប្រាកដហើយ ពុំគិតលះបង់ចោលបរិវារឡើយ ស៊ូប្រថុយអាត្មាចូលក្នុងលប់នាយព្រានជាមួយគ្នា ហើយដាស់តឿនបរិវារអោយប្រឹងស្ទុះហើរផ្ដាច់លប់ដោយព្រមព្រៀងចិត្ដគ្នា បានរួចផុតក្ដីអន្ដរាយនោះបាន។
មួយទៀត អែលប់រូបសំណាញ់ គឺមនុស្សធ្វើដោយធ្មៃជាទំងន់សត្វព្រាបអត្ដភាពតូចកំលាំងតិចអាចផ្ដាច់នាំហើរយកទៅបាន ទាំងនេះក៏ព្រោះក្ដីសាមគ្គីចិត្ដគ្នា តាំងព្យាយាមដោយកំលាំងស្មើគ្នាវត្ថុធំពិត តែបើកំលាំងរឺព្យាយាមស្មើគ្នា ហើយវត្ថុធំនោះអាចនាំទៅបាន គតិនេះដូចបទបាលីមានក្នុងគម្ពីរលោកនីតិថា៖
ពហូនំ អប្បសារានំ សាមគ្គីយា ជយាជយេ តិណេន យោត្ដំ វត្ដកេ តេន នតោបិ ពន្ធតិ។
ជនប្រាសចាកគុណគប់គ្នាច្រើន តែចំរើនដោយក្ដីសាមគ្គី អាចផ្ចាញ់បាននូវពួកនៃពៃរី ដោយរិទ្ធីសាមគ្គីដ៏ហាវហាន។
ខ្សែពួរគឺជនវេញដោយស្មៅនាំយកទៅចងព័ន្ធដំរីបាន រូបតូចពិតតែចិត្ដស្មោះស្មើប្រាណ គង់ផ្ចាញ់បានរូបធំរលំអើយ។
មួយទៀតបុគ្គលអ្នកស្វែងរកនាយចៅហ្វាយល្អនោះត្រូវរើសនាយល្អប្រកបដោយសង្គហធម៌៥ប្រការគឺ៖
- - ចាត់ការងារអោយបាវធ្វើតាមសមគួរដល់កំលាំង១
- - អោយអាហារនិងរង្វន់ដល់បាវ១
- - ជួយរក្សាព្យាបាលក្នុងវេលាបាវឈឺចាប់១
- - បែងចែករបស់មានរសប្លែកអោយបាវបានបរិភោគផង១
- - លើកលែងការងារក្នុងសម័យកាល គឺបើកបាវអោយទៅធ្វើបុណ្យទានតាមចិត្ដ១។
- នាយប្រកបដោយសង្គហធម៌៥ប្រការនេះទើបហៅថានាយល្អនាយប្រពៃ គប្បីបាវចូលសេពគប់។
នសេវ ផរុសឹ សាមឹ ន ចសេវេយ្យ មច្ឆរឹ
តតោអបគ្គណ្ហំសាមឺ នេវនិគ្គហិតំតេតោ
- នាយអាក្រក់មិនគួរសេពគប់នោះ មានអធិប្បាយថា
- - កុំសេពម្ចាស់គ្រោតគ្រាតជាតិប្រវ័ញ្ច កុំសេពម្ចាស់កំណាញ់គិញកាញ់ទុន
- - កុំសេពម្ចាស់មិនលើកដំកល់គុណ កុំសេពម្ចាស់យកបុណ្យមកសង្កត់។
- - មួយទៀតលោកខៃសេចក្ដីថា
- - ម្ចាស់កំណាញ់ពេញកំណាចលើសម្ចាស់គ្រាត ម្ចាស់ថយជាតិមិនលើកលើសកំណាញ់
- - ម្ចាស់ផ្ទុញផ្ទាល់ជួសលើសមិនលើកវិញ ម្ចាស់៤នេះកុំស្រលាញ់យកជាម្ចាស់
មានសត្វចចកទាំងឡាយដ៏ច្រើនអាស្រ័យនៅលើកោះមួយ កណ្ដាលសាគរ ថ្ងៃមួយនិយាយប្រឹក្សាគ្នាថា យើងជាសត្វអាស្រ័យសាច់សត្វជាភក្សាហារ ស្វែងរកអាហារបានដោយក្រ ទោះជាបានខ្លះសោតក៏ពុំបរិបូរណ៍ ហេតុដូច្នេះ គ្នាយើងគួរទៅនិយាយល្បងបញ្ឆោតដីរីសារធំ អោយវាចុះកលយើង ៗនឹងបានសាច់វាបរិភោគបរិបូណ៌ ហ្វូងចចក គិតឃើញឧបាយដូច្នេះហើយ ទើបនាំគ្នាហែលទឹកទៅកាន់ត្រើយស្ទឹងចូលទៅកាន់សំណាក់នៃដំរីសារ ដល់ហើយក៏ធ្វើកិរិយាជាអ្នកកោតខ្លាច អោនសិរសាចុះគំនាប់គោរពដំរី ហើយស្រដីថា «បពិតលោកជាធំដ៏ប្រសើរ សូមលោកមេត្ដាប្រោសដល់ពួកយើងខ្ញុំ ត្បិតយើងខ្ញុំទាំងឡាយសព្វថ្ងៃនេះ អិតមាននាយចៅហ្វានឹងជួយការពារក្ដីអន្ដរាយសោះ អីលូវបានប្រឹក្សាគ្នាឃើញថា ព្រះតេជគុណនេះជាសត្វធំឧត្ដមសមគួរជានាយលើយើងខ្ញុំទាំងឡាយ យើងខ្ញុំទាំងឡាយប្រគល់កាយ ជាបាវបំរើព្រះតេជព្រះគុណចាប់ដើមពីថ្ងៃនេះតទៅ»។
ឯដំរីសារអិតប្រាជ្ញា បានលឺចចកទាំងឡាយនោះមកនិយាយបញ្ឆោតដូច្នោះ ក៏ត្រេកអរស្រុះស្រួលទទួលជានាយលើហ្វូងចចក។ ឯចចកទាំងឡាយ ចាប់ផ្ដើមពីថ្ងៃនោះមកវានាំគ្នាគោរពប្រតិបត្ដិបំរើដំរីដោយក្ដីមាយា ថ្ងៃមួយចចកនាំគ្នាចូលទៅវន្ទាដំរីស្រដីបបួលថា បពិតលោកជានាយ យើងខ្ញុំទាំងឡាយ អាស្រ័យនៅក្នុងទីព្រៃនេះ ពុំសប្បាយព្រោះរកអាហារបានដោយក្រ សូមទានយើងខ្ញុំសូមអញ្ជើញលោកនាយឆ្លងទៅនៅឯកោះធំ កោះនោះបរិបូណ៌ដោយទឹកដោយស្មៅនូវស្លឹកឈើនានា ទោះត្រីសាច់ជាអាហារ ចំណែកខាងពួកយើងខ្ញុំនេះក៏មានបរិបូរណ៍ យើងខ្ញុំ នឹងហែហមលោមលោកនាយទៅនៅអែកោះនោះ នឹងបានជាអធិបតីលើពួកយើងខ្ញុំទាំងឡាយ មួយទៀត អែពួកយើងខ្ញុំដែលនៅអែកោះនោះ ក៏មានច្រើនគ្នាសូមលោកនាយមេត្ដាយាតា្រទៅជាកំពូលនៃយើងខ្ញុំហោង។ អែដំរីបានលឺពួកចចកពោលពាក្យបញ្ឆោតដូច្នោះក៏ព្រមតាម ទើបនាំចចកទាំងនោះ ចុះគង្គាហែលឆ្លងមហាទីឆ្ពោះមុខទៅកាន់កោះធំ អែចចកទាំងឡាយដឹងថាដំរីសារចុះកលខ្លួនហើយ ក៏នាំគ្នាស្រែកលូឡើងបន្លឺសព្ទជាសញ្ញាអោយពួកចចកនៅអែកោះនោះលឺ អែចចកនៅកោះបានលឺពួកខ្លួនខាងត្រើយលូឡើងដូច្នោះ ក៏នាំគ្នាលូកងឡើងទទួលគ្នា ហើយប្រុងប្រៀបអាត្មាទីទៃៗ ដើម្បីនឹងចុះហែលទឹកទៅជួយគ្នាខាំដំរីនោះ អោយលុះក្ដីមរណកាលកណ្ដាលមហា ទីនោះអែង។
ឯដំរីស្រវឹងបុណ្យ ហែលមកដល់កណ្ដាលមហាទីត្រូវទឹកជ្រៅផុតជើងផុតដៃ នឹងអាស្រ័យផ្ទៃផែនដីពុំបាន ក៏អណ្ដែតខ្លួនប៉្លែងប្ល៉ោងៗ អែចចកទាំងឡាយដឹងជាដំរីផុតជើងផុតដៃ នឹងអាស្រ័យព្រេចចាក់តពុំបានដូច្នោះ វាក៏នាំគ្នាហែលឡើងទំលើខ្នងហើយខាំកកេរសាច់ពោះដំរីត្រាតែធ្លុះ ទឹកក៏ចូលទៅក្នុងពោះដំរីនោះពេញ ដំរីនោះដល់នូវក្ដីមរណកាលកណ្ដាលគង្គា ពួកចចកក៏នាំគ្នាបរិភោគសាច់ដំរីតាមសេចក្ដីប្រាថ្នាវាហោង។ រឿងនេះ បានគតិអ្នកចូលព្រមព្រៀងអាចផ្ចាញ់អ្នកធំបាន ដូចគ្នានឹងបទបាលីក្នុងគម្ពីរលោកនិតិដែលថា ពហូនំ អប្ប សារានំ ៘ ដែលបានអធិប្បាមកហើយ។ មួយទៀត ដំរីនោះបានគតិឆ្កួតយសឡើងបញ្ជោរដូចគតិក្អែកឡើងបញ្ជោរសំពោចខូចនំទឹកដោះនោះអែង គួរចូលចិត្ដចុះ។
មានសត្វកណ្ដុរទាំងឡាយដ៏ច្រើនអាស្រ័យនៅក្នុងទីមួយ បានសេចក្ដីក្ដៅក្រហាលំបាកដោយមេឆ្មា១តែងយាយី នឹងចេញរកស៊ីពុំបាន ថ្ងៃមួយកណ្ដុរទាំងឡាយមកប្រជុំជំនុំគ្នាថា «ពួកយើងមានគ្នាច្រើន មេសត្រូវគឺមេឆ្មា១ គួរតែយើងស្រុះគ្នាចូលយុទ្ធនានឹងវាជាសត្រូវ ចោមគ្នាខាំសំលាប់មេឆ្មានោះបង់ចេញ ទើបពួកយើងបានក្ដីសុខសប្បាយតទៅ អែកណ្ដុរទាំងឡាយសឹងខ្លាចអំណាចមេឆ្មានោះមហិមា លុះលឺពាក្យជំនុំដូច្នោះ ក៏ពុំអាចនឹងទទួល សឹងនាំគ្នាពោលឡើងថា «យើងរាល់គ្នាសឹងពុំហ៊ានចូលតយុទ្ធនឹងឆ្មានោះទេ។
គ្រានោះមានកណ្ដុរ១ឆ្លើយឡើងថា «ខ្ញុំមានឧបាយមួយ ល្មមនឹងរក្សាជីវិតបាន អែឧបាយនោះ គឺថាយើងទៅរកចង្រ្កងបាន១ យកមកចងកឆ្មា ថាបើវាទៅអែណាៗ យើងស្ដាប់ចង្រ្កង់វាជាសញ្ញាគឺថាបើលឺសូរចង្រ្កង់ទិសខាងកើត យើងដឹងថាមេឆ្មានៅខាងកើត ហើយយើងនាំគ្នាចេញរកស៊ីទិសខាងលិច បើលឺខាងលិច សឹមយើងគេចទៅរកស៊ីខាងកើតវិញ ឧបាយយ៉ាងនេះ តើអ្នកទាំងឡាយយល់ថាត្រូវខ្លះរឺទេ»។ អែកណ្ដុរទាំងឡាយ ក៏ឆ្លើយឡើងព្រមគ្នាថា «ឧបាយដែលអ្នកគិតនេះយល់ត្រូវហើយ តែថាបើរកចង្រ្កង់បានមក តើរូបអ្នកណាអាចក្លាហានយកចង្ក្រង់ទៅចងកឆ្មានោះបាន» អែកណ្ដុរទាំងឡាយជំនុំដូច្នោះ សឹងខ្លាចពុំហ៊ានទៅចងកឆ្មានោះទាំងអស់គ្នា សេចក្ដីជំនុំនោះ ក៏មិនសំរេចទៅបានជាអសារអិតការទៅហោង។
រឿងនេះបានគតិដូចរូបអ្នកតូចទាំងឡាយច្រើនគ្នា កើតខាត់ដោយអ្នកធំមានអំណាច មិនអាចទៅធ្វើអ្វីគេបានក្ដៅក្រហាយណាស់ ជំនុំតែគ្នាអែងដូចហ្វូងកណ្ដុរជំនុំគ្នានឹងយកចង្រ្កង់ទៅចងកឆ្មានោះអែង។ អ្នកមានបញ្ញាគួរពិចារណាមើលហោង។
ចប់តំរាគតិមិនស្រុះគ្នាទី១៨